Thomas Adelskov (S), 2006-12-14:
Der skal ikke herske nogen tvivl om, at Socialdemokraterne var kede af, at regeringen, Dansk Folkeparti og Det Radikale Venstre gennemførte en arbejdsmiljøreform, der betød, at man i praksis afviklede BST-ordningen.
Det er det, vi har kunnet konstatere er sket over de seneste år.
Forudsætningen for Socialdemokraternes deltagelse i velfærdsforliget har som under det tidligere forslag været, at vi kunne forebygge nedslidning på arbejdspladserne, og i lige så høj grad også, at vi kunne skride ind over for arbejdspladser, som har et dårligt arbejdsmiljø.
Derfor er vi glade for, at vi i velfærdsaftalen har fået sikret, at der sker væsentlige forbedringer af den arbejdsmiljøreform, der blev indgået af de øvrige partier for et par år siden.
Ud over ændringerne i arbejdsmiljølovgivningen, har vi også sikret, at der bliver afsat 70 mio. kr. ekstra til Arbejdstilsynet.
Det betyder 110 nye medarbejdere i Arbejdstilsynet til indsatsen med kontrol af virksomhederne.
Endelig betyder det, at Arbejdstilsynet fra den 1. april vil gennemføre en langt mere intensiv screening med henblik på at afdække dårligt psykisk arbejdsmiljø.
Vi har kunnet konstatere, at Arbejdstilsynet tidligere ikke har haft tilstrækkelige ressourcer og redskaber til at kunne afdække problemer
med psykisk arbejdsmiljø
Kun otte påbud er det blevet til.
Vores forventning er, at de virksomheder og institutioner, som har et dårligt psykisk arbejdsmiljø, nu kan forvente besøg af Arbejdstilsynet, og at konsekvensen vil være langt flere påbud, enten ved rådgivning fra Arbejdstilsynet og handling derpå eller påbud om rådgivning fra eksterne rådgivere.
De ændringer, der nu sker af arbejdsmiljøreformen, betyder også, at der bliver ændringer i selve rådgivningspåbudsregimet.
Vores forventning er, at der vil ske langt flere påbud, bl.a. fordi man ikke længere kan slippe for et påbud bare ved i løbet af et tilsyn at overholde de formelle arbejdsmiljøregler, f.eks. ved at udfærdige en APV, uden at der i realiteten er dybde deri.
Vi håber, at de mange flere rådgivningspåbud vil betyde en styrkelse og en forbedring af arbejdsmiljøet på de enkelte arbejdspladser.
Endelig er der en forbedring af smileyordningen, der gør den mere sammenhængende med, hvad befolkningen opfatter en smiley-ordning som dækkende over.
Men når det er sagt, så lad mig også understrege, at Socialdemokraterne ikke tror, at vi med den her reform løser alle arbejdsmiljøproblemer.
Vi tror fortsat, der er anledning og grund til, at vi skal forbedre vores arbejdsmiljøindsats, og at den, f.eks. når det handler om smiley-ordningen, i praksis ikke vil have den helt store værdi på den enkelte arbejdsplads, før vi når derhen, hvor en grøn smiley tildeles i den situation, hvor virksomheden er arbejdsmiljøcertificeret og dermed kan dokumentere, at den har et ordentligt arbejdsmiljø.
Endelig tror vi på, at det er nødvendigt og der er grund til også i de kommende år at få diskuteret organisering af arbejdsmiljøet og omfanget af sikkerhedsorganisationernes arbejdsmiljøarbejde på de enkelte virksomheder.
Men denne velfærdsaftale er en forbedring af Arbejdstilsynets muligheder.
Det er en forbedring af de krav, vi stiller til virksomhederne i forhold til deres arbejdsmiljø.
Vi får flere redskaber, og der kommer flere ressourcer, og derfor er der tale om væsentlige arbejdsmiljøforbedringer, og det hilser vi meget velkommen.